La tellerina és una espècie de mol·lusc bivalve endèmic de les aigües costaneres del litoral català, que és principalment abundant als fons sorrencs del Delta de l'Ebre i que representa una important font d'ingressos per a un col·lectiu de pescadors d'aquesta zona.
Actualment l'activitat del marisqueig de tellerina amb rastell de mà, a peu, sense embarcació està regulada únicament per a la costa meridional del Delta de l'Ebre mitjançant l'Ordre de 13 de juny de 1994, per la qual s'estableix un pla d'explotació del banc natural de tellerina ( Donax sp.) a Sant Carles de la Ràpita.
Aquesta Ordre, dictada en desplegament del Decret 9/1987, de 15 de gener, sobre la cria i la recollida de marisc, regula l'extracció de tellerina, tant amb embarcacions amb gàbies mecanitzades, com per mariscadors a peu mitjançant rastells de mà.
El pla d'explotació del banc natural de tellerina ( Donax sp.) existent a Sant Carles de la Ràpita abasta una bona part del tram de costa en el qual es pretén desenvolupar el pla pilot previst en aquesta Ordre, que s'ha considerat convenient estendre a l'àmbit territorial de les confraries de pescadors de l'Ampolla i de Deltebre.
Aquest pla pilot, a diferencia de l'Ordre de 13 de juny de 1994, es centra exclusivament en la modalitat marisquera artesanal realitzada a peu amb l'ajut d'un rastell manual i s'adopta sobre la base del manteniment de l'esforç marisquer realitzat tradicionalment en aquesta zona del litoral de Catalunya, dins l'àmbit de les aigües interiors.
A aquests efectes el pla pilot incorpora la limitació del nombre de permisos especials que es podran concedir, que s'ha determinat en funció de l'activitat tradicional duta a terme en l'àmbit de les confraries de pescadors afectades.
El pla conté, així mateix, la determinació de l'horari, abans fixat per les confraries, i una nova descripció del tipus de rastell de mà que es pot utilitzar.
Amb la seva aprovació es pretén disposar d'un instrument adient per al seguiment d'aquesta activitat i avaluar la seva continuïtat en el futur.
D'altra banda, l'article 19 del Reglament (CE) 1967/2006 del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani i pel qual es modifica el Reglament (CEE) 2847/93 i es deroga el Reglament (CE) 1626/94, estableix la necessitat d'aprovar plans de gestió per a les pesqueries realitzades en aigües territorials, entre d'altres, amb dragues.
En compliment d'aquest precepte Catalunya, en data 21 de gener de 2014, ha tramès a la Comissió Europea el projecte de pla de gestió de dragues mecanitzades.
Aquest pla de gestió no incorpora el marisqueig de la tellerina, que es practica amb draga manual, atès que aquesta modalitat s'exclou de l'àmbit d'aplicació del Reglament (CE) 1967/2006, l'article 2 del qual considera com a dragues únicament les d'embarcació i les mecanitzades.
D'acord amb l'article 119.3 de l'Estatut d'autonomia de Catalunya, correspon a la Generalitat la competència exclusiva en matèria d'activitats marítimes que inclou, entre d'altres, la regulació i la gestió del marisqueig i l'establiment de les condicions per practicar-lo.
L'article 3 punt r) de la Llei 2/2010, del 18 de febrer, de pesca i acció marítimes, defineix com a marisqueig l'exercici de l'activitat extractiva a peu o amb embarcació, tant en aigües interiors com exteriors, destinada de manera preferent i amb arts selectius i específics a la captura d'exemplars d'una varietat o més d'espècies de mol·luscs, crustacis, tunicats, equinoderms i altres invertebrats marins.
El Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix a l'article 3.9.3 l'exercici de la competència en matèria de polítiques de pesca al Departament d'Agricultura, Alimentació i Acció Rural.
D'acord amb l'article 49.1.d) del Decret 270/2013, 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, una de les funcions de la Direcció General de Pesca i Afers Marítims és la d'impulsar la regulació normativa i el règim sancionador en matèria d'ordenació del sector pesquer, de gestió dels recursos marins, de les zones de protecció pesquera i marisquera i altres mesures de protecció dels recursos marins, de l'aqüicultura i del marisqueig.
En conseqüència, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, a proposta de la Direcció General de Pesca i Afers Marítims i en ús de les atribucions que m'han estat conferides,
Àmbit d'aplicació i durada del pla pilot
1.1 S'estableix un pla pilot per al marisqueig de tellerina amb rastell de mà, a peu, sense embarcació dins l'àmbit territorial de les confraries de pescadors de l'Ampolla, Deltebre i Verge del Carme de Sant Carles de la Ràpita.
1.2 L'àmbit territorial definit en el punt anterior queda limitat al nord pel paral·lel que passa pel cap Roig (40o 49' 28" N) i al sud pel paral·lel que passa per l'extrem nord del terme municipal de les Cases d'Alcanar (40o 36' 18" N).
1.3 La durada del pla pilot és de dos anys a comptar des de l'entrada en vigor d'aquesta disposició.
Dins l'àmbit territorial definit a l'article 1.2 només està autoritzada la recollida de tellerina i altres bivalves acompanyants dins les zones de producció CAT1-01, CAT1-03/1, CAT1-03/2, CAT1-04/1 i CAT1-04/2, definides a l'Ordre AAM/89/2011, de 17 de maig, per la qual es declaren zones de producció de mol·luscs bivalves i gasteròpodes, equinoderms i tunicats al litoral de Catalunya.
3.1 A l'empara del que estableix l'article 9.3 de la Llei 2/2010, del 18 de febrer, de pesca i acció marítimes, per a la pràctica del marisqueig de tellerina amb rastell de mà, a peu, sense embarcació dins l'àmbit d'aplicació d'aquesta Ordre, es requereix disposar d'un permís especial que concedeix la direcció general competent en matèria de pesca.
3.2 El permís especial referit a l'apartat anterior es concedeix als mariscadors amb llicència de 2a classe, membres de les confraries de pescadors de Sant Carles de la Ràpita, Deltebre i l'Ampolla que el sol·licitin a través de les respectives confraries.
3.3 El nombre màxim de permisos especials que es poden atorgar són els següents:
a) confraria de pescadors de l'Ampolla: 3
c) confraria de pescadors Verge del Carme de Sant Carles de la Ràpita: 14
3.4 Les confraries de pescadors seleccionen les sol·licituds rebudes dins el seu àmbit i les trameten a la direcció general competent en matèria de pesca a efectes de la concessió del permís especial per part de/de la director/a general.
Aquesta selecció es fa d'acord amb els criteris de prioritat següents:
a) Sol·licitants que estiguin inscrits com a mariscadors a peu al cens de tellerina del banc natural de Sant Carles de la Ràpita previst en els articles 3 i 4 de l'Ordre de 13 de juny de 1994.
b) Antiguitat en l'afiliació a la confraria de pescadors.
3.5 El permís especial ha de contenir les dades següents:
d) La resta de condicions que es puguin establir per a l'exercici de l'activitat.
Un cop concedit el permís aquest serà tramès a les confraries per a la seva notificació als interessats.
3.6 Les confraries de pescadors han de notificar a la direcció general competent en matèria de pesca, amb relació als mariscadors autoritzats d'acord amb aquesta Ordre, les jubilacions, les baixes d'afiliació a la confraria i a la Seguretat Social o altres causes sobrevingudes que comportin l'extinció del permís.
3.7 L'extinció d'un permís de pesca faculta la confraria de pescadors corresponent a la presentació d'una nova sol·licitud de permís davant la direcció general competent en matèria de pesca, que podrà ser atorgat mentre no se superin els màxims previstos en el punt 3.3.
El marisqueig regulat en aquesta Ordre es pot practicar exclusivament de dilluns a divendres en l'horari següent:
a) Des de l'1 d'octubre fins al 30 d'abril: des de les 8.30 fins a les 11.30 hores del matí.
b) Des de l'1 de maig fins al 30 de setembre: des de les 7.30 fins a les 10.30 del matí.
Estri autoritzat i tria dels exemplars capturats
5.1 Per al marisqueig de tellerina amb rastell de mà, a peu, sense embarcació dins l'àmbit d'aplicació d'aquesta Ordre, s'autoritza exclusivament el rastell de mà descrit a l'annex.
Les dimensions del rastell poden variar a criteri de cada mariscador però en tot cas el rastell ha de mantenir una separació entre les varetes cilíndriques d'acer situades a la part inferior d'aquest no inferior a 7 mm.
5.2 Abans d'abandonar la zona de marisqueig, els mariscadors han d'efectuar una tria de la talla dels exemplars capturats d'acord amb el que estableix l'Ordre ARP/508/2003, d'11 de desembre, mitjançant un sedàs, la base del qual estarà constituïda per un enreixat de varetes de les mateixes característiques que les de la base del rastell i que mantindran també una separació mínima entre si de 7 mm.
5.3 D'acord amb el que estableix la Llei 2/2010, del 18 de febrer, de pesca i acció marítimes, els exemplars de talla petita seran retornats al mar en el moment i en el punt de captura.
Inspecció del rastell de mà i del sedàs
6.1 El personal que exerceix les funcions de control i inspecció d'acord amb la Llei 2/2010, del 18 de febrer, de pesca i acció marítimes, pot comprovar en qualsevol moment la separació entre les varetes dels rastells de mà i els sedassos utilitzats pels mariscadors, utilitzant l'instrument anomenat peu de rei.
6.2 Amb aquesta finalitat ha de prendre 10 mesures consecutives de la part inferior dels estris.
Les parts laterals, superior i posterior del rastell de mà queden excloses de les zones a mesurar atès que no actuen en l'acció extractiva de l'ormeig.
La separació entre les varetes del rastell de mà o del sedàs és la que resulta d'efectuar la mitjana aritmètica, arrodonida al mil·límetre superior, de la sèrie de 10 mesures consecutives.
6.3 En el decurs de la inspecció la persona interessada pot sol·licitar al personal inspector la realització d'una segona mesura prenent una nova sèrie de 10 seguint els mateixos criteris de selecció establerts en el punt 6.2.
La mitjana aritmètica obtinguda amb la nova sèrie, arrodonida al mil·límetre superior, serà considerada la mida de separació entre les varetes i aquest resultat considerat com a definitiu.
7.1 Els mariscadors autoritzats al marisqueig de tellerina dins l'àmbit d'aplicació d'aquesta Ordre i les seves confraries d'afiliació col·laboraran amb el programa de mostreig endegat per la direcció general competent en matèria de Pesca i Afers Marítims per al seguiment de les mesures de gestió previstes en aquest pla pilot i que té per finalitat valorar-ne l'eficàcia i la continuïtat futura.
7.2 Amb la finalitat establerta a l'apartat anterior, per tal de poder fer el seguiment de la procedència i el volum de les captures de tellerina, durant el mes de gener de cada any les confraries de pescadors presentaran a la direcció general competent en matèria de pesca un resum en format de full de càlcul del contingut de totes les guies de circulació emplenades durant l'any anterior.
Les infraccions al que disposa aquesta Ordre seran sancionades d'acord amb el que preveu la Llei 2/2010, del 18 de febrer, de pesca i acció marítimes.
Durant la vigència del present pla pilot de gestió no serà d'aplicació el que preveu l'Ordre de 13 de juny de 1994, per la qual s'estableix un pla d'explotació del banc natural de tellerina ( Donax sp.) a Sant Carles de la Ràpita, pel que fa a l'activitat de marisqueig de tellerina amb rastell de mà, a peu, sense embarcació.